[pic] | EVROPSKA KOMISIJA |

Bruselj, 27.4.2010

COM(2010)182 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (EGF/2010/000 TA 2010 – Tehnična pomoč na pobudo Komisije)

OBRAZLOŽITVENI MEMORANDUM

Medinstitucionalni sporazum z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) (točka 28) do letne zgornje meje v višini 500 milijonov EUR poleg ustreznih razdelkov finančnega okvira.

Pravila glede prispevkov iz ESPG določa Uredba (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

POVZETEK IN ANALIZA VLOGE

Ključni podatki:

Referenčna št. EGF EGF/2010/000

Evropska komisija Tehnična pomoč

Upravni odhodki: proračun v EUR 1 110 000

% upravnih odhodkov (zgornja meja: 0,35 %) 0,22 %

V skladu s členom 8(1) Uredbe (ES) št. 1927/2006 je lahko 0,35 % največjega letnega zneska ESPG vsako leto na voljo za tehnično pomoč na pobudo Komisije.

Tehnična pomoč, predvidena za financiranje, in razčlenitev njenih predvidenih stroškov

1. Prispevek se bo porabil za odhodke, navedene v členu 8(1) in (4) ter členu 9(2) Uredbe (ES) št. 1927/2006, kakor je razloženo v nadaljevanju.

2. Spremljanje : Komisija načrtuje serijo vzporednih študij o izvajanju tekočih zadev ESPG. Te študije bodo spremljale izvajanje, prednosti in pomanjkljivosti, poudarile uspehe in znanje, uporabne za prihodnje zadeve, ter ocenjevalcem zagotovile uporaben osnovni material. Prvih deset takšnih študij se bo začelo v letu 2010, vsaka pa bo stala približno 25 000 EUR, tj. skupaj 250 000 EUR.

3. Informiranje : Spletna stran ESPG, ki jo mora Komisija v skladu s členom 9(2) Uredbe (ES) št. 1927/2006 vzpostaviti in vzdrževati, se bo redno posodabljala in širila, vsak nov element pa bo tudi preveden v vse jezike Evropske unije. Natisnjene bodo informacije za medije, pripravljalo pa se bo tudi letno poročilo ESPG, ki bo prevedeno, natisnjeno in razdeljeno. Povečala se bosta splošno poznavanje ESPG in njegova opaznost. ESPG bo vključen v različne publikacije in avdiovizualne dejavnosti Komisije. Stroški za te ukrepe so za leto 2010 ocenjeni na 240 000 EUR.

4. Vzpostavitev baze znanja: Študija, katere cilj je zbiranje podatkov o fazah pri presežni delovni sili in izkušnjah posameznih delavcev v fazi odpuščanja in fazi ponovne zaposlitve, bo izvedena s sredstvi pogodbe za opravljanje storitev, ocenjenimi na 50 000 EUR. Komisija potrebuje te študije za izboljšanje izvajanja Uredbe (ES) št. 1927/2006 v državah članicah.

5. Upravna in tehnična podpora: Strokovna skupina kontaktnih oseb za ESPG[3], ki ima 27 članov (po enega iz vsake države članice), se bo leta 2010 sestala dvakrat, pri čemer bodo stroški na sestanek predvidoma znašali 35 000 EUR. Za oba sestanka skupaj bodo stroški predvidoma znašali 70 000 EUR.

6. Poleg tega bo Komisija organizirala izmenjavo najuspešnejših praks med državami članicami in s tem omogočila udeležencem, ki imajo izkušnje z izvrševanjem ESPG, da se povežejo v mrežo ter si zagotovijo pomoč strokovnjakov pri pripravljanju dokumentacije in poročil. Leta 2010 bo eden od teh sestankov namenjen izmenjavi informacij in izkušenj z revizorji držav članic, odgovornih za revizije ESPG. Revizorji držav članic imajo še malo izkušenj z ESPG, saj so zadeve šele po določenem času zrele za revizijo, izrazili pa so tudi močno željo po izmenjavi informacij in izkušenj med sabo in z revizorji Komisije. Stroški tega povezovanja v mrežo so ocenjeni na 200 000 EUR.

7. Ocenjevanje: Leta 2010 se bodo začele dejavnosti za vmesno oceno ESPG iz člena 17(1)(a) Uredbe (ES) št. 1927/2006. Okvirne pogodbe o ocenjevanju so bile odobrene prepozno leta 2009, da bi lahko ESPG začel z delom lani; zato so bile prve obveznosti preložene, bodo pa, kot je bilo prvotno načrtovano, znašale 300 000 EUR.

Postavke | Predvideno število | Predvideni stroški na postavko (v EUR) | Skupni stroški (v EUR) |

Spremljanje: Študije o izvajanju | 10 | 25 000 | 250 000 |

Dejavnosti zagotavljanja informacij | Razno | Razno | 240 000 |

Vzpostavitev baze znanja | 1 | 50 000 | 50 000 |

Upravna in tehnična podpora: Sestanki strokovne skupine kontaktnih oseb za ESPG | 2 | 35 000 | 70 000 |

Upravna in tehnična podpora: Seminarji o izvajanju ESPG | 2 | 100 000 | 200 000 |

Ocenjevanje | 1 | 300 000 | 300 000 |

Skupni predvideni stroški | 1 110 000 |

Financiranje

8. Skupni letni proračun, ki je na voljo za ESPG, znaša 500 milijonov EUR. Člen 8(1) Uredbe (ES) št. 1927/2006 določa, da je 0,35 % tega zneska (tj. 1 750 000 EUR) lahko vsako leto na voljo za tehnično pomoč na pobudo Komisije. Trenutno je na voljo celotni znesek za leto 2010; nič še ni bilo dodeljeno za tehnično pomoč.

9. Predlagani prispevek za tehnično pomoč na pobudo Komisije v letu 2010 je 1 110 000 EUR. Po uporabi tega zneska bi bil lahko znesek 640 000 EUR na voljo v primeru dodatne potrebe pozneje v letu.

10. Ob upoštevanju največjega možnega zneska prispevka iz ESPG v skladu s členom 8(1) Uredbe (ES) št. 1927/2006 pa tudi možnosti za prerazporeditev odobritev Komisija predlaga uporabo ESPG v zgoraj omenjenem skupnem znesku, ki se dodeli v okviru razdelka 1a finančnega okvira.

11. S predložitvijo tega predloga za uporabo ESPG namerava Komisija začeti poenostavljeni postopek tristranskih pogovorov, kot določa točka 28 Medinstitucionalnega sporazuma z dne 17. maja 2006, za pridobitev soglasja obeh vej proračunskega organa glede potrebe po uporabi Sklada in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uradni tristranski sestanek.

12. Komisija ločeno pripravi zahtevek za prerazporeditev za vnos posebnih odobritev za prevzem obveznosti in odobritev plačil v proračun za leto 2010, kot zahteva točka 28 Medinstitucionalnega sporazuma z dne 17. maja 2006.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (EGF/2010/000 TA 2010 – Tehnična pomoč na pobudo Komisije)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[4] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[5] ter zlasti člena 8(2) Uredbe,

ob upoštevanju predloga Komisije[6],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

(2) Za vloge, predložene po 1. maju 2009, je bilo področje uporabe ESPG razširjeno na podporo delavcem, ki so postali presežni neposredno zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Uredba (ES) št. 1927/2006 določa, da je 0,35 % največjega letnega zneska lahko vsako leto na voljo za tehnično pomoč na pobudo Komisije. Komisija zato predlaga uporabo zneska 1 110 000 EUR.

(5) Zato je treba uporabiti sredstva ESPG, da se zagotovi tehnična pomoč na pobudo Komisije –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 1 110 000 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] http://ec.europa.eu/transparency/regexpert/detail.cfm?ref=2100.

[4] UL C 139, 14.6.2006, str. 1.

[5] UL L 406, 30.12.2006, str. 1.

[6] UL C […], […], str. […].